આજકાલ બધાને ચાઈનીઝ, ઇટાલિયન, મેક્સિકન અને થાઈ ફૂડ ખાવું હોય છે. પણ એ શીખવા માટે ચાઈના, ઇટલી કે મેક્સિકો લઇ જવાની વાત આવે તો ટાંટિયા કેળા જેવા ઢીલા થઇ જાય છે. થાઈલેન્ડ પણ મારા બેટા કંપનીએ કોન્ફરન્સ ત્યાં રાખી છે એ બહાને જાય છે, એ પણ એકલા. અમે કુકરી શો જોઈને કમસેકમ નવી નવી આઇટમ્સ બનાવીને ખવડાવીએ તો છીએ. જયારે તમે લોકો આ બધી મેચો જોઈને શું શીખો છો? નવરા બેઠા નાસ્તાના ડબા ખાલી કરવાનું? સોફાની મોંઘી ટેપેસ્ટ્રી પર ચા ઢોળવાનું? એક ઓવર પણ સરખી નાખી શકો છો? જીલ્લા-તાલુકાની ટીમ તો જવાદો પણ તમારી સોસાયટીના છોકરાં તમને ટીમમાં લે છે ખરા? સાડા ત્રણ વરસનો ટીટુ એના ડેડને પ્લાસ્ટીકનાં બોલથી એક ઓવરમાં તૈણ વાર ક્લીન બોલ્ડ કરે છે. તો પછી શું મધ લેવા મેચો જોતાં હશે?